150 alumnes de secundària de Catarroja visitaran la bandera republicana del municipi
23 gen. 2024

Catarroja, 22 de gener de 2024. Els alumnes dels cinc grups de segon batxillerat de l’Institut Públic de Catarroja Berenguer Dalmau passaran per l’antic ajuntament del municipi (edifici de la Llotgeta) entre el pròxim dimecres i el dilluns de la setmana vinent per visitar la bandera republicana blasquista que, des d’abril de 2023, està exposada a l’antic saló de plens. L’objectiu de l’activitat, que està emmarcada dins de l’assignatura d’Història d’Espanya, és que l’alumnat puga vore de prop un element històric únic i escoltar les explicacions de Tono Vizcaíno, sobre què passava eixos anys a la Comunitat Valenciana i a Catarroja.

La bandera fou cedida a l’Ajuntament per la família de Fernando Ribes, alcalde de Catarroja el 1933, i ha sigut restaurada amb fons municipals. Gràcies a les aportacions de diversos historiadors s’ha pogut saber que fou confeccionada especialment per als actes que tingueren lloc a València el 29 d'octubre de 1933 quan arribaren a la ciutat les restes mortals de l'universal escriptor i periodista. Una vegada confirmada la seua autenticitat i el seu valor històric, el regidor de Memòria Històrica, Martí Raga, va decidir organitzar una sèrie de visites guiades gratuïtes i obertes a tota la ciutadania, perquè tots els catarrogins i catarrogines, així com el veïnat d’altres pobles, pogueren admirar-la i saber un poc més de la nostra història.